กรุงไทยนำร่องบริการขอข้อมูลเครดิตบูโรผ่านเอทีเอ็ม
ธนาคารกรุงไทยเปิดให้บริการขอข้อมูลเครดิตบูโรผ่านทั้งเครื่องเอทีเอ็มและสาขา พร้อมชำระค่าค่าธรรมเนียมการขอตรวจสอบข้อมูลเครดิต ดีเดย์ 10 ก.ย.นี้&nbsp;นายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย เปิดเผยว่า ธนาคารร่วมกับบริษัท ข้อมูลเครดิตแห่งชาติ ให้บริการรับชำระเงินค่าธรรมเนียมการขอตรวจสอบข้อมูลเครดิต ผ่านเครื่องเอทีเอ็มกว่า 6,400 เครื่อง เครื่องฝากเงินอัตโนมัติกว่า 700 เครื่อง รวมทั้งสาขากว่า 900 แห่งทั่วประเทศ โดยจะเริ่มให้บริการตั้งแต่วันที่ 10 ก.ย.เป็นต้นไป
9 ก.ย. 2553

ธนาคารกรุงไทยเปิดให้บริการขอข้อมูลเครดิตบูโรผ่านทั้งเครื่องเอทีเอ็มและสาขา พร้อมชำระค่าค่าธรรมเนียมการขอตรวจสอบข้อมูลเครดิต ดีเดย์ 10 ก.ย.นี้ นายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย เปิดเผยว่า ธนาคารร่วมกับบริษัท ข้อมูลเครดิตแห่งชาติ ให้บริการรับชำระเงินค่าธรรมเนียมการขอตรวจสอบข้อมูลเครดิต ผ่านเครื่องเอทีเอ็มกว่า 6,400 เครื่อง เครื่องฝากเงินอัตโนมัติกว่า 700 เครื่อง รวมทั้งสาขากว่า 900 แห่งทั่วประเทศ โดยจะเริ่มให้บริการตั้งแต่วันที่ 10 ก.ย.เป็นต้นไป
ทั้งนี้ ลูกค้าและประชาชน ทั้งชาวไทยและชาวต่างประเทศ สามารถยื่นขอข้อมูลและชำระค่าธรรมเนียมการขอตรวจสอบข้อมูลเครดิตในคราวเดียวกัน โดยในกรณีที่ทำรายการขอข้อมูลผ่านเครื่องเอทีเอ็มสามารถใช้บริการได้ทันที โดยไม่ต้องกรอกข้อมูลหรือแบบฟอร์มคำขอ 
สำหรับกรณียื่นรายการผ่านสาขา ลูกค้าสามารถเลือกรับข้อมูลเครดิตได้ถึง 4 แบบ โดยยื่นความจำนงเพียงครั้งเดียว คือแบบปีละ 1 ครั้ง เสียค่าธรรมเนียม 150 บาท ปีละ 2 ครั้ง เสียค่าธรรมเนียม  250 บาท  ปีละ 4 ครั้ง  เสียค่าธรรมเนียม 400 บาท และแบบปีละ  6 ครั้ง เสียค่าธรรมเนียม 550 บาท 
นอกจากนี้บริษัท ข้อมูลเครดิตแห่งชาติ ยังรับประกันคุณภาพการให้บริการ โดยลูกค้าจะได้รับข้อมูลเครดิตบูโรของตนเองทางไปรษณีย์ลงทะเบียน ภายใน 7 วัน
"การตรวจสอบประวัติทางการเงินของตนเอง ทั้งประวัติการขอสินเชื่อและการชำระเงิน จะเป็นประโยชน์อย่างยิ่งในการรักษาสิทธิในฐานะเจ้าของข้อมูล โดยเฉพาะในกรณีถูกปฏิเสธสินเชื่อ   และหากมีการบันทึกข้อมูลผิดพลาด สามารถขอให้ธนาคารเจ้าของบัญชีแก้ไขข้อมูลให้ถูกต้องได้" นายอนุชิต กล่าว